দায়িত্বহীন রূপে বেঁচে থাকার জন্য জ্ঞানবান হওয়ার প্রয়োজন পড়েনা। তখন প্রয়োজন স্রেফ পানাহারের। বিশ্বের বহুকোটি নিরক্ষর মানুষ তো বেঁচে আছে কোন রূপ শিক্ষালাভ ছাড়াই। কিন্তু দায়িত্ব যেখানে মহান আল্লাহতায়ালার খলিফার -তখন ব্যক্তির উপর সুশিক্ষিত হওয়াটি অপরিহার্য হয়ে পড়ে। নইলে মহান আল্লাহতায়ালার পক্ষ থেকে তার উপর যে অর্পিত দায়ভার -সেটি সুষ্ঠ ভাবে ভূমিকা পালনে সে ব্যর্থ হয়। যে ব্যক্তি যুদ্ধ জানে না তাকে রণাঙ্গনে নামানোটি বেওকুফি। তেমনি ইসলাম ও অনৈসলামের মাঝে যে প্রতিক্ষণের যুদ্ধে তাতে অশিক্ষিত ও অযোগ্য মানুষের কি কোন মূল্য থাকে? সে ব্যক্তি পরকালেই বা কি পুরস্কার আশা করতে পারে? তাই শয়তানী শক্তির বিরুদ্ধে ঈমানদারের লাগাতর সামর্থ্য বৃদ্ধি ইসলামে একটি গুরুত্ব পূর্ণ ইস্যু। মানবের মূল সামর্থ্যটি দৈহিক নয়, বরং সেটি ঈমানের। দৈহিক শক্তির পরিচালনায় ব্যক্তির ঈমানের বল ইঞ্জিনের কাজ করে। সে ইঞ্জিনের সামর্থ্য বাড়াতেই লাগাতর প্রয়োজন হয় ওহীর জ্ঞানলাভের তথা শিক্ষালাভের। নবীজী (সাঃ)র হাদীসঃ প্রতিটি নরনারীর উপর জ্ঞানার্জন (ওহীর জ্ঞান) ফরজ। ঈমানদারের সে জ্ঞানলাভকে অতি নিবিড় ও গভীর করার স্বার্থেই মহান আল্লাহতায়ালা সর্বশ্রেষ্ঠ কিতাব আল-কোরআনকে অবশ্যই-পাঠ্য টেক্সট বুক রূপে নির্ধারিত করেছেন। প্রতিটি ঈমানদারের জন্য বিষয়টি অতি গুরুতর। দায়িত্ব পালনে তথা ঈমানদার রূপে বাঁচার ক্ষেত্রে কে কতটা সফল হবে তা মূলতঃ নির্ভর করে তার কোরাআনী জ্ঞানের উপর। তাই পবিত্র কোরাআন থেকে জ্ঞানলাভ প্রতিটি নরনারীর উপর ফরজ করা হয়েছে। অন্য কোন ধর্মেই জ্ঞানলাভ এরূপ বাধ্যতামূলক নয়; কারণ তাদের এজেন্ডাটি ভিন্ন। বস্তুতঃ জ্ঞানার্জনের ফরজ পালনের উপরই নির্ভর করে জীবনের অন্যান্য ফরজগুলি কতটা সুষ্ঠ ভাবে পালিত হবে সে গুরুত্বপূর্ণ বিষয়টি।